Danski framherjinn Christian Eriksen segir í samtali við fjölmiðla í dag að honum líði betur en að hann vilji komast að því hvað nákvæmlega gerðist á laugardag. Eriksen fór í hjartastopp í leik Danmerkur og Finnlands.
Christian Eriksen leikur með Inter á Ítalíu og sagði í samtali við ítalska blaðið Gazzetto dello Sport í dag að líðan hans væri betri og að hann ætli ekki að gefast upp. Hann vilji þó vita hvað varð til þess að hjarta hans stöðvaðist. Leikmenn danska landsliðsins mættu á fjölmiðlafund í morgun en Danir mæta Belgíu í næsta leik riðilsins á fimmtudag. Framherjinn Martin Braithwaite brotnaði saman þegar hann var spurður út í það hvað hann hefði hugsað um á vellinum á meðan læknar hnoðuðu lífi í Eriksen. Braithwaite sagði: Ég hélt við værum að missa liðsfélaga okkar. Markvörðurinn Kasper Schmeichel sagði við fjölmiðla að hann hefði fengið að hitta Eriksen í stutta stund í gær, honum líði betur og sé farinn að brosa.
Keppni á Evrópumótinu heldur áfram í dag og verða þrír leikir spilaðir í tveimur riðlum. Nú klukkan eitt hefst leikur Skotlands og Tékklands í D-riðlinum og klukkan fjögur fer E-riðilinn af stað. Þar eigast við Pólland og Slóvenía klukkan fjögur og klukkan sjö mætast Spánn og Svíþjóð. Holland vann í gær 3-2 sigur á Úkraínu í C-riðlinum og eru Hollendingar komnir með þrjú stig í riðlinum líkt og Austurríki sem vann Norður-Makedóníu, 3-1.
Aron Pálmarsson og félagar í Barcelona eru Evrópumeistarar í handbolta eftir sigur á Álaborg í úrslitaleik Meistaradeildarinnar í gær. Barcelona vann afar öruggan sigur, 36-23, og er þetta þriðji Evrópumeistaratitill Arons með Börsungum. Aron gengur til liðs við Álaborg í sumar en þar er Arnór Atlason aðstoðarþjálfari.
Serbinn Novak Djokovic vann í gærkvöldi sinn nítjánda risatitil í einliðaleik í tennis en Djokovic bar sigur úr býtum á Opna franska risamótið á Roland Garros-vellinum í París. Djokovic lagði Grikkjann Stefanos Tsisipas í úrslitaleiknum. Djokovic lenti 2-0 undir en vann næstu þrjú sett og tryggði sér þar með titilinn. Þetta er í annað sinn sem Djokovic vinnur á leirnum í París og er hann nú einum titli frá því að jafna við þá Roger Federer og Rafael Nadal sem báðir eiga 20 risatitla. Barbara Krejcikova fagnaði sigri í einliðaleik kvenna í gærmorgun en þetta var fyrsti risatitill hinnar tékknesku.
Danski framherjinn Christian Eriksen segist vera að hressast, en hann fekk hjartaáfall í leik Danmerkur og Finnlands á Evróumótinu í fótbolta á laugardag. Félagar hans í danska landsliðinu eru enn slegnir yfir atvikinu.